ועדת החוקה, חוק ומשפט, כנסת 15, פרוטוקול מספר 495, 2002-06-25 11:45

אופיר פינס-פז: אני פותח את הישיבה.

אופיר פינס-פז: על סדר יומנו הצעת חוק להארכת תוקפן של תקנות שעת חירום (יהודה והשומרון וחבל עזה – שיפוט בעבירות ועזרה משפטית), התשס"ב-2002.

אופיר פינס-פז: אני רוצה להזכיר שלפני שבוע הבאתי את הצעת החוק לדיון ראשוני, קיבלנו אז סקירה לא מספקת וביקשתי שהשר יגיע.

עזמי בשארה: הם הסבירו למה זה לחמש שנים?

מאיר שטרית: אנחנו מקווים שעד אז יהיה שלום.

עזמי בשארה: החוק הזה לא מצביע על כוונה כזאת, הוא מצביע על כך שאתה הולך להישאר שם חמש שנים.

מאיר שטרית: נכון.

עזמי בשארה: מין לבנון כזאת?

מאיר שטרית: לא.

מאיר שטרית: זה תלוי בערפאת.

מאיר שטרית: הוא יכול להתפטר עכשיו, לעשות בחירות חדשות ולהיבחר כדי שיהיה שלום.

עזמי בשארה: תחזרו ל-28 בספטמבר.

עזמי בשארה: אני אומר לכם שיהיו גם בחירות נשיאותיות וגם בחירות לפרלמנט.

מאיר שטרית: מישהו אחר ייבחר?

עזמי בשארה: מה איכפת לך את מי יבחרו?

עזמי בשארה: תאפשר בחירות.

עזמי בשארה: תיסוג לקווים של ה-28 בספטמבר ויום אחרי זה יהיו בחירות.

שאול יהלום: בחירות של בלוף, בחירות של שחיתות.

אופיר פינס-פז: בבקשה, אדוני השר, תציג את החוק.

מאיר שטרית: הצעת החוק שמונחת בפנינו קיימת מ-1967, מאז שחרור יהודה ושומרון ורצועת עזה.

עזמי בשארה: הרצחתם וגם ירשתם?

שאול יהלום: אני לא רצחתי, רצחו אותי.

נסים זאב: בינתיים אתם רוצחים אותנו.

אופיר פינס-פז: אני קורא אותך לסדר פעם ראשונה חבר-הכנסת שאול יהלום, אני קורא אותך לסדר פעם ראשונה חבר הכנסת עזמי בשארה.

מאיר שטרית: הצעת החוק הוארכה מפעם לפעם על-ידי כל ממשלות ישראל לדורותיהן והיא מסדירה את כל הטיפול בצד המשפטי לישראלים תושבי יהודה ושומרון שחיים שם, גם לגבי עבירות וגם לגבי הנושא של הפלשתינים.

מאיר שטרית: באמצעות הצעת החוק הזאת ישראל יכולה לפעול ביהודה ושומרון ורצועת עזה על בסיס החוק והמשפט הישראלי.

מאיר שטרית: מאחר שתוקפה של הצעת החוק יפוג ב-30 ביוני, צריך לאשר אותה עד אז בכנסת כדי שלא ייווצר חלל משפטי אפילו יום אחד.

מאיר שטרית: ההצעה אמורה לבוא לדיון מחר במליאה ולכן צריך לפטור אותה מחובת הנחה.

מאיר שטרית: אופיר פינס הבטיח לי שהוא ילך לוועדת הכנסת לבקש פטור מחובת הנחה.

דורית ואג: אם יניחו אותה היום – לא צריך פטור.

מאיר שטרית: אני מבקש לאשר את ההארכה של התקנות הללו כדי שנוכל להמשיך את חיינו עד אשר יהיה שלום.

אופיר פינס-פז: אפשר לקצר את ההארכה לשלוש שנים במקום לחמש שנים?

מאיר שטרית: למה?

מאיר שטרית: אני לא מציע לעשות זאת.

אופיר פינס-פז: אפשר לאשר את ההצעה?

אופיר פינס-פז: מי בעד?

אופיר פינס-פז: מי נגד?

אופיר פינס-פז: הצבעה בעד – רוב; נגד – 1 הצעת החוק אושרה

אופיר פינס-פז: הצעת חוק להארכת תוקפן של תקנות שעת חירום (יהודה והשומרון וחבל עזה – שיפוט בעבירות ועזרה משפטית), התשס"ב-2002 אושרה בקריאה שניה ושלישית.

אופיר פינס-פז: תודה.